次韻會真堂呈景高士
作者：方回
朝代：宋

paragraphs: 夜卧月一枕，晨漱泉一盞。
斯人世未識，廬阜乃具眼。
片影下岷峨，辟穀謝常産。
何樹不可巢，老鶴以意柬。
岏岏九江城，九坡何嵼嵼。
碧天落吾手，了無藩籬限。
煙霞爭自獻，蛇鼠不待剗。
空瓢無餘物，非病未足赧。
山如缺一簣，城或少三版。
汝畫古所譏，匠事誓終僝。
愚生霧雨姿，皮毛惜文虥。
紛華梯衝來，以道與鎸鏟。
匣劍藏百鍊，帨巾解六綰。
真游闢坦途，塵慮杜危棧。
康董不可覿，覘睨費瞠睅。
景叟無乃是，功行堪論撰。
便堂請丹經，豈必詔青簡。
饑從景叟遊，不顧八珍饌。
渴聽景叟言，焉問九醖醆。
我漫爾其聊，此粲彼亦莞。